OŠ “Miloš Crnjanski”

 B e o g r a d

Poštovani roditelji,

Nadamo se da ste dobro i zdravo i da su svi izazovi sa situacijom pandemije i vanrednog stanja skoro iza nas i obaveštavamo vas da smo od 8.5.2020. započeli sa postupnim vraćanjem u proces redovnog rada u objektu naše škole. Za vreme trajanja vanredne situacije održavana je on-lajn nastava, koja je realizovana u potpunosti i još traje. U nastavi na daljinu, učenici, nastavnici a i roditelji su se odlično snašli i pozitivno odreagovali na nov način rada. I rad ostalih zaposlenih je delimično bio zastupljen radom od kuće, a delimično obavljanjem poslova direktno u objektu škole. Počev od 11.5.2020. godine u školi je sa radom počeo boravak za učenike prvog i drugog razreda , radnim danima od 7.30 – 16.30 časova, za one roditelje koji moraju da rade. Očekujemo da će se rad stručnih službi u potpunosti odvijati u objektu škole u vrlo kratkom roku. Takođe želimo da vas obavestimo da se razmatra povratak učenika u školu, ali detaljnija saznanja o tome ćemo imati tek nakon procene nadležnih na nivou republike. Ono što nam je poznato u ovom trenutku je da će se u školi, počev do kraja maja, pa do okončanja školske godine odvijati sledeće: produženi boravak, popravljanje ocena pojedinih učenika svih razreda, poslovi oko upisa i testiranja prvaka , probni završni ispit i završni ispit za učenike osmog razreda sa pratećim aktivnostima, održavaće se sednice vezane za kraj školske godine, roditeljski sastanci, dodela svedočanstava za učenike svih razreda, rad sportske sale kao i druge aktivnosti.

U dogovoru sa predsednikom Saveta roditelja i Školskog odbora, odlučili smo da vam se obratimo sa sledećim informacijama:

**REKREATIVNA NASTAVA:**

Planirana je rekreativna nastava za učenike od prvog do četvrtog razreda, koja je trebalo biti realizovana krajem maja meseca. Škola je u 2019-oj sprovela postupak javne nabavke i sklopila ugovor sa agencijom u cilju realizacije tog posla. U ovom trenutku nemamo preciznu informaciju o eventualnoj realizaciji rekreativne, kao ni postupku u slučaju da ne bude moguće da se realizuje. Naime, ovo je problem na nivou republike, a s tim u vezi dajemo objašnjenje iz stručnog časopisa koje smo dobili. Ono glasi, citirano: B

“Vlada RS donela je Uredbu o ponudi zamenskog putovanja za turističko putovanje koje je otkazano ili nije realizovano usled bolesti covid-19 izazvane virusom SARS-CoV-2 ("Sl. glasnik RS", br. 63/2020) koja je na pravnoj snazi od 30.4.2020. godine (dalje: Uredba). Uredba se dakle odnosi na sva turistička putovanja koja su otkazana ili nisu realizovana usled bolesti COVID-19 izazvane virusom SARS-CoV-2.

Prema Zakonu o turizmu ("Sl. glasnik RS", br. 17/2019) turističko putovanje je kombinacija dve ili više turističkih usluga (prevoz, smeštaj i druge turističke usluge), koje je utvrdio ili pripremio organizator putovanja samostalno ili po zahtevu putnika, u trajanju dužem od 24 sata ili u kraćem trajanju ako uključuje jedno noćenje, kao i jedno ili više noćenja koji uključuje samo uslugu smeštaja u određenom terminu ili vremenskom trajanju koje se prodaje po jedinstvenoj ceni.

Kada su u pitanju nastava u prirodi i ekskurzije (koje su organizovano turističko putovanje), načelno se Uredba može primeniti i na njih. Međutim, specifičnost ovih putovanja je u tome da u ime učenika, (roditelja), škola zaključuje ugovor sa organizatorom putovanja, saglasno propisima iz oblasti prosvete.

Nastava u prirodi i ekskurzije svakako potpadaju pod navedeni pojam turističkog putovanja, te bi se moglo reći da se Uredba primenjuje i na rešavanje pitanja obeštećenja roditelja i učenika koji su uplatiti sredstva za realizaciju učeničkih ekskurzija. Međutim, specifičnosti nabavke usluge organizovanja ekskurzije ukazuju da će biti potrebna dodatna mišljenja i instrukcije nadležnih ministarstava.

Konkretno, ukoliko škola, odnosno učenici/roditelji žele da se ta ekskurzija realizuje, ona se može odložiti na način propisan Uredbom, uz preporuku da se svaka škola individualno, obrati Ministarstvu prosvete za davanje saglasnosti (mišljenja) s tim u vezi. Ovo iz razloga što u propisima koji uređuju ovu oblast postoje određena ograničenja. Međutim, ukoliko se od resornog ministarstva dobije saglasnost da se i na realizaciju ekskurzije može primeniti Uredba, otklanja se svaka dilema, pa i rizik u tom delu.

U slučaju da škola, odnosno učenici/roditelji ne žele da se  ekskurzija realizuje, na njih se svakako može primeniti Uredba. Naime, u tom slučaju, imajući u vidu da su učenici/roditelji ti koji su platili putovanje, to oni imaju tretman  putnika i sa turističkom agencijom mogu, saglasno Uredbi, zaključiti novi ugovor (pojedinačno) za neko drugo zamensko putovanje

Može se očekivati da će Ministarstvo prosvete u  vezi sa primenom Uredbe na realizaciju ekskurzija, izdati jedinstveno zvanično saopštenje.

Naime, očekuje se da Ministarstvo prosvete, nauke i tehnološkog razvoja i Ministarstvo trgovine i turizma donesu zajednički akt, odnosno uputstvo o postupanju. u smislu da se Uredba primenjuje i na škole i ekskurzije, a da roditelji kojima se, de facto, novac ne može sada vratiti jer je on u većini situacija već prebačen od strane škole agenciji, i dalje ugostiteljima i prevoznicima. Čak i ako se novac još uvek nalazi na računu škole, ne bi trebalo pristupati vraćanju novca roditeljima, do donošenja preciznijih uputstava. Navedeno iz razloga što bi agencije, za iznos realnih troškova koje su imale prema predmetnim ugovorima (predrezervacije, rezervacije) mogle takođe da potražuju novac od škole.

S obzirom na to da je novac u većini slučajeva već prenet agencijama, roditelji bi u skladu sa Uredbom mogli da dobiju vaučere preko škole, koje će moći da upotrebe za drugo putovanje, te bi time bili obeštećeni.

Na osnovu navedenog, mišljenja smo da bi škole trebalo da se obrate Ministarstvu prosvete i zahtevaju uputstvo o postupanju vezano za ekskurzije, koje će ministar doneti u saradnji sa Sektorom za turizam Ministarstva trgovine i turizma.”**s**

Ostaje nam da zajedno sačekamo odluke nadležnih ministarstava.

**HIGIJENSKI MATERIJAL: (09)**

Molimo roditelje koji nisu izmirili svoju obavezu za higijenski materijal da to urade, jer su nam sredstva za tu namenu itekako potrebna, kako za okončanje ove , tako i za početak sledeće školske godine. Iznos sredstava za celu školsku godinu je 400,00 dinara po učeniku.

**OBEZBEĐENJE ŠKOLE: (01)**

Na osnovu odluke Saveta roditelja I iskazane potrebe da škola ima fizičko tehničko obezbeđenje, urađen je prošlog juna postupak javne nabavke i sklopljen je ugovor za izvršenje tog posla na period od 1.9.2019. do 31.8.2020. godine. U planu je da se i za narednu školsku godinu donese odluka Saveta roditelja i izvrši postupak javne nabavke za narednu školsku godinu. Da li ćemo nastaviti sa tradicijom koja datira od 1992. godine, od početka rada škole, da imamo 24-časovno fizičko obezbeđenje u školi, u ovom trenutku isključivo zavisi od realizacije obaveza po ugovoru sklopljenom za ovu školsku godinu. Nažalost škola nema sredstava da samostalno plaća obezbeđenje škole, nego isto kao i do sada dotirali smo sredstva koja nedostaju u periodu juli - avgust, kada imamo samo noćnog čuvara, a dnevnu smenu pokrivaju zaposleni u školi. Obezbeđnje je normalno radilo do kraja marta, u aprilu je pokrivalo vreme kada nije policijski čas, a u maju je dnevnu obavezu (radno vreme od 8 časova), preuzeo čuvar iz Gimnazije ,,Crnjanski”, ostatak vremena se zaključavaju objekat i kapije. Uočili smo da se ograda preskače, da je žica na ogradi uništena (provaljena) na preko dvadeset mesta, da u dvorištu ima nekontrolisanog okupljanja, posebno noću, što nije dobro. Usled nekontrolisanog ulaska i boravljenja u školskom dvorištu, možemo očekivati unos alkohola, narkotika, uništavanje dvorišta, školske zgrade, čak i opasnost od obijanja škole i uzimanja svega vrednog što u školi imamo. Sve ove činjenice govore o neophodnosti obezbeđenja škole, ne samo sada i u ovim okolnostima, jer u sadašnjem trenutku čuvamo sve ono što nas čeka u budućnosti a to je povratak učenika u školu.

**Ukoliko izgubimo kontinuitet obezbeđenja u ovom trenutku, u perspektivi ćemo imati značajne posledice po bezbednost učenika i movine.**

Nažalost, zbog proglašenja vanrednog stanja i prekida nastave u objektu škole, imali smo uplata za obezbeđenje, ali manje nego što je planirano. Ugovor koji imamo nas obavezuje, a mi kao ustanova bez uplata roditelja nemamo mogućnost da izvršavamo ugovorenu obavezu. +

Upravo radi situacije koju smo vam obrazložili, molimo vas da izvršite uplatu obezbeđenja za ovu školsku godinu, kako bismo izmirili svoju obavezu, održali kontinuitet i imali osnov da realizujemo javnu nabaku za narednu školsku godinu.

Uplata za celu školsku godinu je 4.600,00 dinara, za jedno polugodište 2.300.00 dinara. Informaciju o stanju dugovanja će vam dati razredni starešina.

**BORAVAK: (07)**

Kontrolom evidencije uplata, konstatovali smo da ima roditelja koji nisu izmirili svoje obaveze za boravak za mart i neke mesece pre marta. Spisak dugovanja ćemo dostaviti učiteljima u boravku, oni će vas s tim u vezi kontaktirati radi izmirenja obaveza.

Podsećamo vas da je broj računa za roditeljski dinar: 840-2064760-74

Hvala vam na poverenju i dugogodišnjoj saradnji, kao i dobroj volji da zajednički prevaziđemo ovaj teški trenutak za sve nas!

Srdačan pozdrav,

Uprava škole